નથવો ચોથા ચાંવળામાં સજણા-પ્રેયસીને ઉદ્દેશીને કહે છે કે મારાં સજણા-સખી-પ્રેયસી પાછાં ફરો અને તમારા હૃદયની વાત કહો, જે વહાલાં હોય એ જો આંગણે પધારે તો હૈયાની ભ્રમણા ભાંગે માટે તમે સમય સંભાળીને સહિયરોની સાથે રહેવાને બદલે-પાછાં વળીને પધારો. નાયિકાને પાછાં વાળવા પોકારતો નથવો પ્રેમીની વાણી બોલે છે. આવાં હૃદયસ્પર્શી સંવેદનો અને સનાતન ભાવમૂલ્યો દુહામાં પ્રયોજાતાં હોઈને એ કાયમ સ્મરણમાં રહે છે ને એને કાળનો કાટ ચડતો નથી.